ธปท.ยันขึ้นดอกเบี้ยไม่ให้กระทบตลาด
ธปท.ยืนยันปรับอัตราดอกเบี้ยและดูแลค่าเงินไม่ให้กระทบภาคธุรกิจ
11 มี.ค. 2553

ธปท.ยืนยันปรับอัตราดอกเบี้ยและดูแลค่าเงินไม่ให้กระทบภาคธุรกิจ
นายบัณฑิต นิจถาวร รองผู้ว่าการ ด้านเสถียรภาพนโยบายการเงิน ธนาคารแห่งประเทศไทย (ธปท.) เปิดเผยว่า จากการประเมินภาวะเศรษฐกิจขณะนี้ พบว่า เศรษฐกิจโลกเริ่มปรับตัวดีขึ้นจากที่เคยประเมินไว้เดิม และเศรษฐกิจไทยเริ่มฟื้นตัวได้ต่อเนื่อง ทำให้ความจำเป็นในการดำเนินนโยบายอัตราดอกเบี้ยต่ำมีน้อยลง
อย่างไรก็ตาม การพิจารณาปรับขึ้นอัตราดอกเบี้ยให้เข้าสู่ภาวะปกติ ธปท. จะดูแลไม่ให้กระทบกับต้นทุนของผู้ประกอบการ ให้ผู้ประกอบการสามารถปรับตัวได้ในภาวะ และให้เศรษฐกิจโตต่อเนื่อง
"กรอบเวลาการปรับขึ้นจะเป็นเมื่อไร เราจะยึดตามข้อมูลทางเศรษฐกิจ และดูปัจจัยทางการเมืองประกอบ ส่วนการขึ้นดอกเบี้ยจะเร็วขึ้นจากเดิมที่ตลาดมองไว้ว่าจะขึ้นในช่วงครึ่งปีหลังหรือไม่ ยังไม่สามารถระบุได้" นายบัณฑิตกล่าว
นายบัณฑิต เปิดเผยว่า สำหรับการดูแลภาวะเงินทุนไหลเข้าจากต่างประเทศ ยืนยันว่า ธปท.จะดูแลไม่ให้เงินทุนไหลเข้ากระทบค่าเงินบาทจนผันผวน โดยจะดูแลความผันผวนให้อยู่ในขอบเขตที่ภาคเอกชนสามารถปรับตัวได้ และสามารถแข่งขันได้ แต่อย่างไรก็ตาม คงไม่สามารถจำกัดระดับอัตราแลกเปลี่ยนว่าควรอยู่ในระดับใด